**Prezidentka udelila milosť matke samoživiteľke v ťažkej životnej situácii**

Prezidentka Slovenskej republiky Zuzana Čaputová udelila 12. mája 2020 milosť 41-ročnej žene A. B., ktorá bola opakovane súdom odsúdená za spáchanie trestného činu ohrozovania mravnej výchovy mládeže, pretože jej deti mali v škole, ktorú navštevujú, vymeškané neospravedlnené vyučovacie hodiny.

Odsúdená A. B. je matkou 11 detí, s ktorými pred nástupom na výkon trestu odňatia slobody žili v ťažkej životnej situácii po tom, ako stratila bývanie, v ktorom žila s druhom, ktorý ju pod vplyvom alkoholu týral. Odsúdená A. B. má so svojimi deťmi veľmi dobrý vzťah, na slobode sa o ne riadne starala. Pracovala na 12-hodinové zmeny, aby ako samoživiteľka rodiny mohla deťom poskytnúť základné potreby pre život, pričom ale nedokázala zabezpečiť, aby jej školopovinné deti riadne navštevovali základnú školu. Po nástupe odsúdenej na výkon trestu odňatia slobody sa o maloleté deti striedavo starajú ich plnoletí súrodenci.

Okrem trestného činu ohrozovania mravnej výchovy mládeže, nebola A. B. v minulosti odsúdená pre spáchanie iného trestného činu. Školská dochádzka jej školopovinných detí sa zlepšila a v tomto školskom roku nemajú podľa vyjadrenia riaditeľky základnej školy takmer žiadne neospravedlnené vymeškané vyučovacie hodiny. Terénna sociálna pracovníčka, ktorá s rodinou pracuje posledný rok, hodnotí rodinu priaznivo.

Prezidentka Slovenskej republiky pri posudzovaní žiadosti o milosť zohľadnila okrem právnych aspektov prípadu aj extrémne zložitú sociálnu situáciu v rodine odsúdenej, ako aj skutočnosť, že bola obeťou domáceho násilia.

V záujme zabezpečenia riadnej starostlivosti o maloleté deti odsúdenej prezidentka Slovenskej republiky odpustila A. B. z trestu odňatia slobody vo výmere 7 mesiacov jeho nevykonaný zvyšok a zároveň odsúdenej odpustila dva tresty odňatia slobody vo výmere 2 roky, ktorých výkony boli súdom podmienečne odložené.

Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 Trestného poriadku.